Besluit oor Ditsobotla-ontbinding kom gouDie Ditsobotla-munisipaliteit in Noordwes. (Argieffoto: ANA) Die Ditsobotla-munisipaliteit kan binnekort ontbind word weens voortgesette finansiële wanbestuur, onvoldoende dienslewering en swak regering. Byna alle administrasie en dienslewering het die afgelope ruk by die munisipaliteit, wat onder meer die dorpe Lichtenburg en Coligny bedien, tot stilstand gekom. Die plaaslike owerheid steier ook onder binnegevegte wat administrasie lamlê. Die verkose komitee oor samewerkende regering en tradisionele sake, water en sanitasie, asook menslike nedersettings, het nou besluit om ingryping ingevolge die Grondwet by die owerheid goed te keur. Die verslag oor die aanbevole ontbinding van die Ditsobotla-munisipaliteit word Woensdag ter tafel gelê. Komiteelede het die munisipaliteit verlede week besoek en sê daar is duidelike bewyse van buitengewone omstandighede wat die besluit steun. “Ons prioriteit was nog altyd om te verseker dat mense die beste basiese dienste ontvang en ŉ wanfunksionele munisipaliteit gaan dit nie verseker nie. Ons moet benadruk dat indien die besluit deur die nasionale raad van provinsies (NRP) goedgekeur word, die ingryping uitsluitlik moet fokus op die versekering van doeltreffende dienslewering aan mense,” sê China Dodovu, komiteevoorsitter. Twee parallelle munisipale rade binne dieselfde owerheid, met twee burgemeesters, twee speakers en twee hoofswepe, is nog ŉ rede vir die ontbinding. LP’s sê dit maak dit haas onmoontlik om enige verpligtinge na te kom, met inwoners wat die prys daarvoor betaal. Die komitee is ook bekommerd oor beweerde misdadige elemente in die munisipaliteit en bestempel dit as die oorsaak van versuim om aan wetgewing en beleid oor verkryging te voldoen. Dit beteken korrupsie floreer en ampsmisdrywe word gepleeg. “Die leierskaptwis tussen die kantoor van die burgemeester en die speaker het ŉ reeds toksiese omgewing vererger en dit het dit moeilik gemaak vir die munisipaliteit om sy grondwetlike verpligtinge na te kom,” sê Dodovu. Daar is ook vrae oor die aanstelling van vaardige en gekwalifiseerde munisipale amptenare en die komitee het besluit dat ŉ vaardigheidsoudit gedoen moet word om te bepaal watter vaardighede reeds in die munisipaliteit is en watter versterk moet word. Die komitee is ook nie beïndruk met die LUR vir samewerkende regering in die provinsie, Lenah Miga, se aanstelling van ŉ administrateur, selfs al is die regsproses daaroor nog nie afgehandel nie. “Die stappe wat die LUR gedoen het om ŉ administrateur aan te stel is nie prosedureel nie en dus ongeldig omdat die NRP nog nie ŉ besluit oor die ingryping geneem het nie. Eers ná die aanvaarding van die verslag kan die LUR administrateurs aanstel,” sê Dodovu. Die komitee meen dat Miga se optrede die regsproses ondermyn en die idee versterk dat die NRP-proses ŉ blote formaliteit is. Die LUR moet nou binne die volgende maand voor die komitee verskyn om haar optrede te verduidelik. Sakeliga het die nasionale en provinsiale regering vroeër daarvan beskuldig dat hy voete sleep om beheer te neem en kritieke dienslewering te herstel. Die organisasie het ook ŉ beroep op pres. Cyril Ramaphosa en die premier van Noordwes, Bushy Maape, gedoen om te verduidelik hoe hulle gaan ingryp.